Partit Laburista .td_uid_2_605b0f0ba58ee_rand.td-a-rec-img{text-align:left}.td_uid_2_605b0f0ba58ee_rand.td-a-rec-img img{margin:0 auto 0 0} Jien il-kritika b'tema politika ma ddejjaqni xejn għaliex hija parti integrali mill-ħajja demokratika. Però, kemm niddejjaq meta naqra kritika totalment inġusta u li l-iskop tagħha huwa biss wieħed politiku partiġġjan. Għalhekk, dan l-aħħar inħossni tassew irrabbjat meta naqra dak li qed jgħidu l-esponenti Nazzjonalisti, jiġifieri li taħt il-Prim Ministru, Dr Robert Abela, l-istituzzjonijiet mhumiex jaħdmu. L-ewwel nett, qed isir żball kardinali meta Dr Abela qiegħed jinżamm responsabbli għal dak li seħħ taħt it-tmexxija ta' Dr Joseph Muscat. Ma tistax tgħid: "Kemm hu korrott dan il-gvern!" u tirreferi għal xi ħaġa marbuta mal-gvern ta' qabel, immexxi minn Dr Joseph Muscat. Dan gvern ġdid bi Prim Ministru ġdid u jinkludi anke wċuħ ġodda. It-tieni, ma tistax tikkundanna lil kulmin fil-passat kellu xi kuntatt mal-gvern ta' Dr Joseph Muscat fil-ħidma tiegħu. Min żbalja huwa responsabbli ta' għemilu imma ma tistax titfa' lil kulħadd f'keffa waħda. Il-fatti juru wkoll li taħt Dr Robert Abela sar progress kbir fil-ġlieda kontra kull tip ta' korruzzjoni u kien hemm progress ukoll fil-ħidma biex issir ġustizzja fil-każ tal-assassinju tal-blogger u ġurnalista, Daphne Caruana Galizia. Kif wieħed seta' jara, il-gvern, il-pulizija, il-qrati, u l-Uffiċċju tal-Avukat Ġenerali, kollha ħadmu biex il-ġustizzja ssir u biex min żbalja jieħu dak li ħaqqu, hu min hu jew hi min hi. Ċerti esponenti Nazzjonalisti qed jaqgħu fil-baxx ħafna fil-kritika tagħhom. Dan għaliex jikkritikaw il-fatt li ma tressqux aktar nies il-qorti rigward każi ta' korruzzjoni u rigward il-qtil ta' Daphne Caruana Galizia, meta jafu li biex tagħmel dan irid ikollok, kif spjega tajjeb ħafna l-Kummissarju tal-Pulizija, evidenza li hija ammissibbli fil-qorti meta jsir xi proċess. Joqogħdu attenti ċerti esponenti Nazzjonalisti għax bid-diskors tagħhom qed juru biċ-ċar li dak li jridu hija biss vendetta u mhux ġustizzja. Donnu hemm min irid sempliċement jivvendika ruħu talli l-Partit Nazzjonalista ġie umiljat b'telfiet elettorali kbar fl-aħħar żewġ elezzjonijiet ġenerali u għall-fatt li l-Partit Laburista ilu disa' snin fil-gvern u għadu b'saħħtu ħafna. In-nies mhumiex boloh u jafu li hemm baħar jaqsam bejn il-fatti vera u l-gideb sfaċċat. Min jgħid li l-istituzzjonijiet mhumiex jaħdmu taħt Dr Robert Abela jkun qiegħed idaħħak in-nies bih. L-istituzzjonijiet qed jaħdmu, u kif! .td_uid_3_605b0f0ba5aba_rand.td-a-rec-img{text-align:left}.td_uid_3_605b0f0ba5aba_rand.td-a-rec-img img{margin:0 auto 0 0}